钦定古今图书集成/明伦汇编/官常典/第603卷 > 顾中孚
## 钦定古今图书集成/明伦汇编/官常典/第603卷 > 顾中孚

按《松江府志》：“中孚，字伯诚，华亭人。嘉靖丙戌进士，授
万载令，复补崇仁，有清誉。迁吏部验封，转文选。出参
岭南。有分巡白参军，为猺人苏氏所围。中孚乃先治
盐艘诱之，猺果掠去。随选勇士五百馀人，佯作盐船，
鱼贯而进。猺弗为备，内外夹击，不数日，捣其巢，被围，
诸将士得返，良家子女被掠者千三百人悉得归。事闻，赐金绮，擢江西副使，寻参浙藩。时岛寇横行，延烧
运船，中孚请各院赎锾并捐俸偿之，保全甚众。无何，
乞致政。先是，患危证，感异梦得生。至是复有所遇，遂
返初服，自号“懒真”，子息交绝。游垂三十年，卒，年八十
有九。孙令德，曾孙之璿，皆举乡荐